 ڪراچي (ويب ڊيسڪ) پنجاب کان پوءِ ڪراچي ۾ به ڀاڄين ۽ ميون جي سرڪاري اگھه تي وڪري لاءِ آن لائين سروس جي شروعات ڪئي وئي آهي. ڪمشنر ڪراچي افتخار شالواني موجب ان سروس تحت خانگي ڪمپنيون ڪراچي ۾ آن لائين ڀاڄيون ۽ ميوا گھر گھر پهچائينديون. ڪمشنر ڪراچي افتخار شالواني مهانگائي خلاف نئين حڪمت عملي تحت ڀاڄي ۽ فروٽ جي اگھن کي ڪنٽرول ڪرڻ ۽ عوام کي مناسب اگھن ۾ گھرن تائين ڀاڄين ۽ فروٽ جي فراهمي لاءِ ان سروس جي شروعات ڪئي وئي آهي.  ڪراچي پرائيس لسٽ ايپ ذريعي ڪراچي جا شهري ميون، ڀاڄين ۽ گوشت سوڌو روز مرهه جي استعمال جي مختلف شين کي سرڪاري اگھن تي حاصل ڪري سگھندا. صارفين ان ايپليڪيشن کي سولائي سان پلي اسٽور تان ڊائون لوڊ ڪري سگھن ٿا جڏهن ته ان ايپ جي خاص ڳالهه اها آهي ته ان ۾ اردو، انگريزي ۽ سنڌي ٻولي جو به آپشن هوندو.